Jesus het omgesien na mense in hulle eensaamheid. Toe sy ma alleen sou wees het Hy in sy sterwensoomblikke vir Johannes gevra om na haar om te sien (Johannes 19:26-27). As ons soos Jesus gaan wees, moet ons dieselfde doen – ook vir sendelinge wat aanstap in jare en eensaam is.
‘n Afrikaanse en seker wêreldwye tradisie is om vir mekaar te sê: “Sê groete vir jou gesin”, maar meer as dikwels dra ons nooit die groete oor nie. Dit was nie so in die eerste kerke nie. Hulle het onthou om die groete oor te dra. In hierdie laaste vers van Titus sien ons duidelike Christen liefde. Paulus hoef nie eers die persone wat groete stuur se name te noem nie, want hy weet dat Titus hulle almal persoonlik ken. Daarom sê hy net: “Almal wat saam met my is, groet jou…” (v.15a). Paulus vra dat Titus sy groete moet oordra aan almal wat hulle liefhet in die geloof – met ander woorde aan al die ware gelowiges in die gemeentes op Kreta (v.15b). Laat ons mekaar so groet as gelowiges en ons groete oordra aan gelowiges en kerke op ander plekke. En laat ons veral nie vergeet om vergete sendelinge in die veld te groet nie! Wat van ‘n reaksie op hulle nuusbriewe? Wat van ‘n brief wat jy uit eie inisiatief aan hulle stuur? Of geskenkpakkie waarmee jy jou liefde en groete aan hulle oordra?